Ammud n tezrawt-a newwi-t-id seg unnar anida nexdem tasastant, deg-s nḥawec-d asmeskel n yismawen i d-nebder uqbel. Tasastant-a tella-d s yisteqsiyen usriden i d-nessewjed i yimsulɣa, isteqsiyen-a ttemgaraden seg umawal ɣer wayeḍ, tarrayt n usteqsi tettbedil ilmend n umselɣu win yeɣran akken nebɣu nehder-as ad yefhem, ma d win ur yesɛin ara aswir di leqraya (ur ɣrin ara imɣaren imeqqranen, timɣarin) ma yella ur fhimen ara s tutlayt-nsen nettaɛraḍ ad nessiweḍ izen s tarrayt n uwehhi, md : amawal n tfekka n umdan isteqsiyen nettak-iten s uwehhi ɣer uḥric i d-neqseḍ (amek i teqqarem i wa /ta) ma yella d ismawen nniḍen iɣersiwen, leṣnaf n wučči d wallalen n tenwalt nxdem tugniwin ad d-nwerri tugna-nni ad nessaqsi isem-is (wa/ta).